ΓΡΑΠΤΗ ΕΡΩΤΗΣΗ P-1192/96 υποβολή: Leen van der Waal (EDN) προς την Επιτροπή (10 Μαΐου 1996)

Θέμα: Φροντίδα σε ασθενείς που διανύουν το τελευταίο στάδιο της ζωής τους

Εξαιτίας της αυξανόμενης προσδοκίας ζωής του πληθυσμού της Ένωσης και της ανόδου του αριθμού των ηλικιωμένων, δημιουργείται μεγάλη ανάγκη για φροντίδα και για τις επονομαζόμενες μονάδες παροχής φροντίδων σε σοβαρά ασθενείς που διανύουν το τελευταίο στάδιο της ζωής τους. Η γνώση και η εμπειρία σχετικά με τις εν λόγω φροντίδες υποστηρίζουν ενεργά σε μερικά κράτη μέλη, όπως στην Αγγλία, τη Γαλλία και το Βέλγιο, ενώ σε άλλα, βρίσκονται ακόμα στα σπάργανα.

Δεδομένης της σημασίας αυτού του θέματος, είναι διατεθειμένη η Επιτροπή να συμπεριλάβει στο προσχέδιο του προϋπολογισμού για το 1997 πιστώσεις για την προώθηση της ανταλλαγής τεχνογνωσίας μεταξύ των κρατών μελών σ' αυτόν τον τομέα και για την στήριξη ειδικών ευρωπαϊκών προγραμμάτων έρευνας;

Απάντηση του κ. Flynn εξ ονόματος της Επιτροπής (13 Ιουνίου 1996)

Το Κοινοβούλιο και το Συμβούλιο ενέκριναν στις 29 Μαρτίου 1996 την απόφαση αριθ. 646/96/ΕΚ ((ΕΕ αριθ. L 95 της 16.4.1996. )) για σχέδιο δράσης στην καταπολέμηση του καρκίνου στο πλαίσιο της δράσης στο τομέα της δημόσιας υγείας (1996-2000). Αυτό το σχέδιο κοινοτικής δράσης, την εφαρμογή του οποίου εξασφαλίζει η Επιτροπή σε άμεση συνεργασία με τα κράτη μέλη, περιλαμβάνει ενέργειες που στοχεύουν, μεταξύ άλλων, στην προώθηση της ποιότητας ζωής των ασθενών βελτιώνοντας την γενική υγειονομική κατάσταση.

Μεταξύ των ενεργειών που εφαρμόζονται στο πλαίσιο αυτού του σχεδίου δράσης για την περίοδο 1996-2000, υπάρχει η προώθηση των πρωτοβουλιών και η υποστήριξη για την εκτέλεση μελετών καθώς επίσης η διάδοση των συμπερασμάτων, κυρίως στο πλαίσιο συναντήσεων και ανταλλαγών εμπειριών σε ευρωπαϊκό επίπεδο, για να διαδοθεί καλύτερα και να βελτιωθεί η αποτελεσματικότητα των μεθόδων ελέγχου ποιότητας, των μηχανισμών που στοχεύουν την σωστή και πρόωρη ανίχνευση της ασθένειας, καθώς επίσης της πρόληψης της εξέλιξής τηςασθένειας, των κινδύνων υποτροπής και των συσχετισμένων συνδρόμων, λαμβάνοντας υπόψη τα ψυχολογικά και κοινωνικά θέματα, ειδικότερα την ποιότητα ζωής των ασθενών, η οποία συμπεριλαμβάνει τις καταπραϋντικές μεθόδους. Σ' αυτό το σχέδιο δράσης διατίθεται οικονομικό κονδύλι ύψους 64 εκατ. ECU για την εν λόγω περίοδο (1996*2000). Οι ετήσιες πιστώσεις για την στήριξη των ενεργειών προτεραιότητας θα θεωρούνται από τις οι αρχές προϋπολογισμού μέσα στα όρια των δημοσιονομικών προοπτικών.

Όσον αφορά την έρευνα, το πρόγραμμα έρευνας βιοιατρικής και υγείας το οποίο καλύπτει την περίοδο 1994-1998 (Biomed 2), προβλέπει ήδη, στον τομέα «έρευνα για τον καρκίνο» μελέτη που αφορά «την αξιολόγηση των παραγόντων που συμβάλουν στην βέλτιστη ποιότητα ζωής, συμπεριλαμβάνοντας την αποκατάσταση και την φροντίδα της τελικής φάσης».

Η πρόσκληση προτάσεων, η οποία θα δημοσιευθεί τον Σεπτέμβριο 1996, επιτρέπει στους ερευνητές να υποβάλουν προτάσεις σε θέματα κυρίως ποιότητας ζωής και τελικής φροντίδας, το ρόλο των καταπραϋντικών κέντρων, θεραπείας του πόνου για ανίατους ασθενείς και διάφορα άλλα θέματα φροντίδας κατά την τελική φάση της ζωής. Αυτές θα επιτρέψουν στην Επιτροπή να χρηματοδοτήσει σχέδια σ' αυτόν τον τομέα, τα οποία θα επιλέγονται βάσει της εξαιρετικής επιστημονικής τους σημασίας στο πλαίσιο του προϋπολογισμού έρευνας που έχει προβλεφθεί για το πρόγραμμα βιοιατρικής και υγείας το 1997 και 1998.